**HOTĂRÂRE Nr. 1155/2023 din 23 noiembrie 2023**

**privind acordarea de ajutoare de urgenţă familiilor şi persoanelor evacuate din Fâşia Gaza**

EMITENT: GUVERNUL ROMÂNIEI

PUBLICATĂ ÎN: MONITORUL OFICIAL NR. 1065 din 24 noiembrie 2023

 În temeiul art. 108 din Constituţia României, republicată, al art. 27^1 din Legea nr. 416/2001 privind venitul minim garantat, cu modificările şi completările ulterioare, şi al art. 84 alin. (2) din Legea nr. 196/2016 privind venitul minim de incluziune, cu modificările şi completările ulterioare,

 **Guvernul României** adoptă prezenta hotărâre.

 ART. 1

 (1) Se aprobă acordarea unor ajutoare de urgenţă ca sprijin financiar temporar pentru familiile şi persoanele cu sau fără cetăţenie română, evacuate din Fâşia Gaza şi aflate pe teritoriul României.

 (2) Ajutoarele de urgenţă prevăzute la alin. (1) sunt acordate ca sumă forfetară destinată acoperirii unor cheltuieli de cazare şi masă.

 (3) Nivelul ajutoarelor de urgenţă prevăzute la alin. (1) se stabileşte astfel:

 a) 2.000 lei, lunar pentru familia cu 1 până la 5 membri inclusiv, pentru cazare;

 b) 3.000 lei, lunar pentru familia cu peste 5 membri, pentru cazare;

 c) câte 600 lei, lunar pentru persoana singură, respectiv fiecare persoană din familie pentru asigurarea hranei, şi se cumulează cu ajutorul prevăzut la lit. a) sau b).

 (4) Ajutorul prevăzut la alin. (1), în cuantumul prevăzut la alin. (3), se acordă pe o perioadă de maximum 4 luni, începând cu luna decembrie 2023, dar nu mai târziu de 31 martie 2024, de la data depunerii solicitării prevăzute la art. 2 şi numai cât timp beneficiarul ajutorului se află pe teritoriul României.

 ART. 2

 (1) Ajutoarele de urgenţă prevăzute la art. 1 se acordă la solicitarea persoanei singure, respectiv a unui membru de familie major, însoţită de copia actelor de identitate sau a documentelor pe baza cărora au trecut frontiera României, pentru fiecare membru al familiei.

 (2) Solicitarea se depune fie în format scris la agenţia judeţeană pentru plăţi şi inspecţie socială, respectiv a municipiului Bucureşti, denumită în continuare agenţie teritorială, în a cărei rază teritorială locuieşte sau se află persoana singură sau familia în cauză, fie electronic în secţiunea special creată pe site-ul propriu al Agenţiei Naţionale pentru Plăţi şi Inspecţie Socială, www.mmanpis.ro, ori pe adresa de e-mail refugiati\_gaza@mmanpis.ro.

 (3) Solicitarea conţine cel puţin următoarele elemente:

 a) numele şi prenumele solicitantului/reprezentantului familiei;

 b) tipul actului de identitate, seria şi numărul acestuia;

 c) numărul de membri de familie;

 d) adresa la care locuiesc;

 e) contul bancar deschis la o unitate bancară din România în care să fie efectuată plata ajutorului de urgenţă.

 (4) Prin derogare de la prevederile art. 37 şi 38 din Normele metodologice de aplicare a prevederilor Legii nr. 416/2001 privind venitul minim garantat, aprobate prin Hotărârea Guvernului nr. 50/2011, cu modificările şi completările ulterioare, precum şi ale art. 54 alin. (2) şi (4) şi ale art. 55 din Normele metodologice de aplicare a prevederilor Legii nr. 196/2016 privind venitul minim de incluziune, aprobate prin Hotărârea Guvernului nr. 1.154/2022, cu modificările şi completările ulterioare, pentru acordarea ajutorului de urgenţă prevăzut la art. 1 nu se impun completarea cererii prevăzute de acestea şi nici efectuarea de anchete sociale sau verificări în teren.

 ART. 3

 (1) În vederea certificării persoanelor singure şi membrilor familiilor evacuate din Fâşia Gaza, Ministerul Afacerilor Interne, prin Departamentul pentru Situaţii de Urgenţă, pe baza datelor puse la dispoziţie de Inspectoratul General al Poliţiei de Frontieră şi de către Inspectoratul General pentru Imigrări, după caz, precum şi de Ministerul Afacerilor Externe, transmite Ministerului Muncii şi Solidarităţii Sociale şi Agenţiei Naţionale pentru Plăţi şi Inspecţie Socială situaţia nominală a acestor persoane.

 (2) Pentru plata ajutorului de urgenţă în luna decembrie 2023, situaţia nominală prevăzută la alin. (1) se transmite până la data de 5 decembrie 2023. Pentru restul perioadei de acordare a ajutorului de urgenţă, potrivit art. 1 alin. (4), situaţia nominală se transmite ori de câte ori se înregistrează noi persoane singure sau familii care vin în România sau, după caz, care părăsesc teritoriul României.

 (3) Modelul situaţiei nominale se stabileşte de comun acord între Departamentul pentru Situaţii de Urgenţă şi Agenţia Naţională pentru Plăţi şi Inspecţie Socială şi conţine cel puţin următoarele elemente:

 a) numele şi prenumele solicitantului/reprezentantului familiei;

 b) tipul actului care dovedeşte identitatea solicitantului/ reprezentantului familiei;

 c) numele şi prenumele membrilor de familie asociaţi persoanei de la lit. a).

 ART. 4

 (1) Ajutorul de urgenţă prevăzut la art. 1 se plăteşte lunar de către agenţia teritorială în contul bancar indicat de reprezentantul familiei, după verificarea solicitărilor pe baza situaţiei prevăzute la art. 3, în termen de 10 zile lucrătoare de la primirea acestora.

 (2) Ajutorul de urgenţă prevăzut la art. 1 se cuvine şi se plăteşte începând cu luna depunerii solicitării potrivit art. 2, indiferent dacă persoana singură sau familia beneficiară a ajutorului schimbă judeţul sau localitatea în care a hotărât să locuiască.

 ART. 5

 (1) Reprezentantul familiei are obligaţia de a comunica agenţiei teritoriale la care a depus solicitarea orice modificare survenită în componenţa familiei, respectiv majorarea sau diminuarea numărului de membri ai acesteia.

 (2) În situaţia prevăzută la alin. (1), ajutorul de urgenţă se va acorda cu luna următoare în cuantum majorat sau, după caz, diminuat, în condiţiile art. 1 alin. (3).

 ART. 6

 Colectarea şi prelucrarea datelor necesare acordării ajutoarelor de urgenţă prevăzute de prezenta hotărâre se fac cu respectarea prevederilor Regulamentului (UE) nr. 679/2016 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), precum şi a legislaţiei naţionale aplicabile domeniului protecţiei datelor.

 ART. 7

 Ajutoarele de urgenţă acordate potrivit prezentei hotărâri nu se iau în calcul la stabilirea altor drepturi şi obligaţii şi nu pot fi urmărite silit decât pentru recuperarea sumelor potrivit prevederilor art. 1 alin. (4).

 ART. 8

 Fondurile necesare pentru plata ajutoarelor de urgenţă prevăzute de prezenta hotărâre se asigură de la bugetul de stat, prin bugetul Ministerului Muncii şi Solidarităţii Sociale pentru anul 2023 şi anul 2024.

 PRIM-MINISTRU

 **ION-MARCEL CIOLACU**

 Contrasemnează:

 Viceprim-ministru,

 **Marian Neacşu**

 Viceprim-ministru, ministrul afacerilor interne,

 **Marian-Cătălin Predoiu**

 Ministrul muncii şi solidarităţii sociale,

 **Simona Bucura-Oprescu**

 Ministrul finanţelor,

 **Marcel-Ioan Boloş**

 Bucureşti, 23 noiembrie 2023.

 Nr. 1.155.

 ---------------